पाएं अपने शहर की ताज़ा ख़बरें और फ्री ई-पेपरडाउनलोड करें
पुष्कर में कोरोना संक्रमित हुआ पशु चिकित्सा कर्मी 14 दिन की होम क्वारेंटाइन अवधि पूरी होने से पहले ही घर से बाहर निकल गया। वह न केवल कोरोना संक्रमित हुए सीएम दंपती के शीघ्र स्वास्थ्य लाभ के लिए पुष्कर स्थित माली समाज के मंदिर में आयोजित धार्मिक अनुष्ठान में भाग लेने पहुंच गया, बल्कि समाज बंधुओं के साथ-साथ बैठ कर यज्ञ वेदी में आहुतियां भी दी। दरअसल शनिवार को माली समाज बंधुओं की ओर से समाज के मंदिर में मुख्य मंत्री अशोक गहलोत एवं उनकी धर्मपत्नी सुनीता गहलोत के शीघ्र स्वास्थ्य लाभ व दीर्घायु के लिए महामृत्यंजय हवन यज्ञ का आयोजन किया गया।
पंडि़त कैलाश नाथ दाधीच के आचार्यत्व में आयोजित इस धार्मिक अनुष्ठान में समाज बंधुओं के साथ ऑल इंडिया सैनी सेवा समाज के युवा प्रदेश अध्यक्ष पशु चिकित्सा कर्मी अजय सैनी ने भी भाग लिया तथा हवन यज्ञ वेदी में वैदिक मंत्रोचारण के बीच आहुतियां दी।
खास बात यह है कि अजय सैनी की गत 20 अप्रैल को ही कोरोना जांच रिपोर्ट पॉजिटिव आई थी। इसके बाद चिकित्सकों ने उसे कोरोना प्रोटोकॉल के तहत 14 दिन के लिए होम क्वारेंटाइन किया। यानी गाइड लाइन के तहत उसे 3 मई तक घर में ही रहना था। मगर राजकीय कर्मचारी होते उसने लापरवाही बरती और वह होम क्वारेंटाइन अवधि पूरी होने से पहले ही न केवल घर से बाहर निकला, बल्कि समाज बंधुओं की ओर से आयोजित धार्मिक अनुष्ठान में पहुंच गया।
इस धार्मिक अनुष्ठान में संक्रमित पशु चिकित्सा कर्मी के अलावा पार्षद जयनारायण दग्दी, कांग्रेस के वरिष्ठ नेता बाबूलाल दग्दी, नितेश गहलोत, रूपचंद मारोठिया, सत्यनारायण भाटी आदि समाज बंधु मौजूद थे।
दो दिन पहले ही वापस जांच कराई। जिसमें रिपोर्ट निगेटिव आई है। अब मैं पूरी तरह से स्वस्थ हूं।
-अजय सैनी, पशु चिकित्सा कर्मी
कोरोना गाइड लाइन के तहत संक्रमित व्यक्ति को कम से कम 14 दिन तक होम क्वारेंंटाइन किया जाता है। अगर कोई संक्रमित 14 दिन की अवधि से पहले घर से बाहर निकलता है, तो गलत है। अभी फॉलोअप जांच बंद है। पता नहीं उसने फॉलोअप जांच कैसे कराई।
-डॉ. आरके गुप्ता, चिकित्सा प्रभारी, पुष्कर
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva awa_Deva hin_Deva awa_Deva hin_Deva bho_Deva hin_Deva mai_Deva zho_Hant eng_Latn